In memoriam prijatelju - Tomislav Hrkovec Hrk

(11. rujna 1969. - 23. prosinca 1991.),  hrvatski branitelj

Razmišljajući općenito o prijateljstvu napravio sam kratku reviziju: koliko susreta, koliko poznanstava i prijatelja. Jedno prijateljstvo ipak smatram nedovršenim, ono  koje je prekinuto prije 25 godina. Riječ je o Tomislavu Hrkovcu, Hrku kako smo ga zvali. Uvijek su me obogaćivala ta prijateljska druženja s njim, prije Domovinskog rata ali i za vrijeme rata sve do jednog kobnog dana u mjesecu prosincu 1991. godine. Toga dana stigao je u naš Mraclin glas što ledi krv u žilama: Hrk kao pripadnik 153. brigade HV-a teško je ranjen od srpske minobacačke granate u mjestu Šišinec uz Kupu, prilikom izvlačenja i spašavanja ranjenih suboraca.

Bila je nedjelja, par dana prije ranjavanja, zadnji naš susret, nekoliko ugodnih sati, posljednji put izašli smo na terasu, legendarnu terasu na kojoj smo mnoge ljetne noći "kužili" svijet.

- Još jednu za nas, normalno, pivu - rekao je prije našeg zadnjeg rastanka.

- Teška su vremena Vitac, tko zna jel bumo preživjeli ovaj rat - posljednji razgovori najviše se usijeku u sjećanje.

Da, vidjeli smo se još jednom u Vinogradskoj bolnici, 21. prosinca, opet u nedjelju. No ovaj puta nismo ništa govorili. Bili smo nijemi, gledam u Hrka svjestan da fizički umire jedno prijateljstvo. Od posljedica teškog ranjavanja moj prijatelj umire 23. prosinca, nesretni rat učinio je svoje ...

Dugi, Cimba, Mrmot, Neđo, Vitac, Hrk ...  Stotka, Time out, Snovača, srce, zabave po turopoljskim selima, vikendače, privat party ... kako su to bila lijepa vremena ... mladost, piće i pokoja cura ...

"Pravi prijatelji se uzajamno ne vežu lancem. To bi bila smrt prijateljstva. Prijatelji jedan drugoga ostavljaju slobodnim.“

Vitomir Štuban

19. prosinca 2016.